དེ་རྗེས་དམིགས་བསལ་སྐུ་མགྲོན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་གྱིས་གནའ་བོའི་དུས་སུ་ཆབ་དཔལ་རིག་གསུམ་གྱི་ཐོག་ནས་བོད་རྒྱལ་ཁབ་ཆེན་མོ་ཇི་ལྟར་ཡང་རྩེར་སོན་པ་ཡིན་མིན་གྱི་སྐོར་དང་།རྒྱ་ནག་བོད་ནང་བཙན་འཛུལ་བྱས་རྗེས་ནས་བོད་ས་རང་ལ་བོད་མི་གྲངས་ཉུང་ཆགས་པ་དང་རྒྱ་གཞུང་གིས་བོད་མིའི་ཆོས་རིག་གཏོར་བཤིག་བཏང་བའི་ཇུས་ངན་ལ་བརྟེན་ནས་ཉེན་ཚབས་ཇི་ལྟར་ཡོད་མིན།བོད་ཀྱི་ངོ་བོ་དེ་བོད་མིའི་ཆོས་དང་རིག་གཞུང་ལ་ཐུག་ཡོད་སྟབས་དེ་རྒྱུན་གནས་ཡོང་རྒྱུའི་གལ་གནད།བོད་ནང་གི་བོད་མི་ཚོས་བོད་ཀྱི་རྩ་དོན་གྱི་ཆེད་དུ་ལུས་སྲོག་ལོངས་སྤྱོད་དང་བཅས་པ་བློས་གཏོང་གིས་རྒྱ་གཞུང་གི་ངན་ཇུས་ལ་གདོང་ལེན་བྱས་པ་རྣམས་ལམ་ལྷོངས་ཡོང་བ་ག་འདྲ་ཆགས་ཐབས་བྱེད་དགོས་སྐོར་ཐོག་ད་ཐེངས་ཀྱི་ཚོགས་ཞུགས་མི་སྣ་ཚོས་རྣམ་དཔྱོད་སྟོན་ནས་བགྲོ་གླེང་བྱེད་གལ་ཆེ་སྐོར།གཞན་ཡང་༧གོང་ས་མཆོག་གིས་གསོལ་སྩལ་མཛད་པའི་མང་གཙོའི་རིང་ལུགས་དང་།ཉེ་ཆར་སྩལ་བའི་བཀའ་སློབ་ཀྱི་སྐོར་བཅས་ཀྱི་ཐོག་གསུང་བཤད་གནང་སོང་།